
„КОМПЛЕКСЕН ОНКОЛОГИЧЕН ЦЕНТЪР–БУРГАС” ЕООД
Акредитиран по Наредба № 18 на МЗ от 20.06.2005 г.   

Сертифициран по BDS ISO 45001-2018
Сертифициран по ISO 9001-2015    

Регистриран като Администратор на лични данни

ДО

ОБЩИНСКИ СЪВЕТ
БУРГАС
Изх. № И-396/ 14.03.2024 г.
ДОКЛАДНА ЗАПИСКА
от проф. д-р Христо Стоянов Бозов, д.м., 
управител на  „Комплексен онкологичен център-Бургас" ЕООД
ОТНОСНО: Изграждане на едноетажна пристройка за  разполагане на високоспециализирана медицинска техника - ядрено магнитен резонанс в „КОЦ–Бургас” ЕООД
УВАЖАЕМИ ОБЩИНСКИ СЪВЕТНИЦИ,
Със свое решение по т.16 от дневния ред на проведеното на 21.09.2023г. заседание (Протокол № 56/21.09.2023г.), Общински съвет- Бургас, даде съгласие да се учреди в полза на „Комплексен онкологичен център – Бургас” ЕООД, ЕИК 000053191, безвъзмездно и безсрочно право на строеж за пристрояване на едноетажна пристройка, със застроена площ 178 кв. м. към двуетажна сграда с идентификатор 07079.608.323.1 по КККР на гр. Бургас, с предназначение: здравно заведение, построена върху имот – частна общинска собственост, представляващ УПИ VІ в кв.135б по ПУП – ПРЗ на ЦГЧ, гр. Бургас, целият с площ 4690 кв. м, отреден „За здравно обслужване“, съответен на ПИ с идентификатор 07079.608.323 по КККР на 
гр. Бургас, актуван с Акт №7272/12.12.2012 г. за частна общинска собственост. 
Изграждането на пристройката е необходимо за разполагане на високоспециализирана медицинска техника - ядрено-магнитен резонанс (ЯМР), с прилежащи три лекарски кабинета и чакалня. Без наличието й е невъзможно осъществяване на образна диагностика с помощта на ЯМР съобразно изискванията на Медицинския стандарт по образна диагностика и нормите на Закона за безопасно използване на ядрената енергия. 

От страна на Комплексен онкологичен център – Бургас ЕООД е възложен технически проект, който обосновава прогнозната стойност за изграждането на пристройката в размер на 410 000,00 лева без ДДС. Дружеството разполага със собствен ресурс, с който ще финансира изграждане на пристройката.

 Съгласно разпоредбата на чл. 12, ал.1, т. 7 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, Общински съвет, в качеството му на упражняващ правата на едноличния собственик на капитала в търговски дружества с ограничена отговорност, упражнява правомощията на общо събрание, включително взема решения за придобиване на недвижими имоти. В конкретния случай, дружеството ще придобие изградена по стопански начин пристройка, за което е необходимо решение на Общински съвет-Бургас. Строителството ще бъде възложено след проведена процедура по реда на Закона за обществените поръчки, като с оглед своевременно стартиране на процедурата е отправено искане за предварително изпълнение на решението. 
               
Предвид гореизложеното, на основание чл. 21, ал. 1, т. 23 и ал. 2 от Закона за местното самоуправление и местната администрация във връзка с чл. 12, ал.1, т. 7 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам Общински съвет - Бургас да вземе следното
Р Е Ш Е Н И Е:

1. Дава съгласие „Комплексен онкологичен център-Бургас” ЕООД да изгради със собствени средства едноетажна пристройка за  разполагане 
на високоспециализирана медицинска техника - ядрено магнитен резонанс с прогнозна стойност  410 000,00 лв. без  ДДС.
2. С оглед своевременно стартиране на процедура по реда на Закона

за обществените поръчки,  на основание чл.60, ал.1 от Административно-процесуалния кодекс, допуска предварително изпълнение на решението по т.1.
                                                                С УВАЖЕНИЕ:
                                     УПРАВИТЕЛ НА 

                                            „КОЦ-БУРГАС” ЕООД:

…….................................
(проф. д-р Христо Бозов)

